Fiat 126

**Fiat 126** (itaalia keeles *centoventisei*), Poolas üldtuntud kui (ja alates 1997. aastast ka ametliku nimega) Maluch (eesti keeles *pisipõnn*), on Itaalia autotootja FIAT disainitud ja aastatel 1972–2000 toodetud väikeklassi sõiduauto. Autot toodeti nii Itaalias, Austrias kui ka Poola tehases Fabryka Samochodów Małolitrażowych (lühendiga FSM; alates 1992. aastast kuulub Fiati kontserni ja kannab nime Fiat Auto Poland) **Polski Fiat 126p** (eesti keeles 'Poola Fiat 126p') nime all.

Fiat 126 oli Fiat 500 Nuova mudeli (mida toodeti aastast 1957) järeltulija ja tehniline edasiarendus. Fiat 126 üldine kontseptsioon jäi võrreldes eelkäijaga suures osas samaks, auto jõuallikaks on selle tagaosas paiknev neljataktiline õhkjahutusega R2 bensiinimootor, autod on tagaveolised ja neil on ainult manuaalkäigukastid.

Lisaks kaheukselisele luukpärakerega põhimudelile, mille jõuallikaks oli algselt 594 cm³ töömahuga ja 23 hj (17,15 kW) võimsusega mootor ning alates 1977. aastast 652 cm³ töömahuga ja 24 hj (17,9 kW) võimsusega mootor, toodeti ka järgmisi mudeleid:

* **Steyr-Fiat 126** (1973–1975), Austrias Steyri tehases toodetud võimsama boksermootoriga (643 cm³, 25 hj) auto, mida vuras tehasest välja kokku 2069 eksemplari;
* **126 BIS** (1987–1991), 3-ukseline luukpära vedelikjahutusega mootoriga, töömahuga 703 cm³ ja võimsusega 25,2 hj, mida toodeti Tychy FSM tehases kokku 190 361 ühikut;
* **126p Cabrio** (1991–1995), kaheukseline kabriolett, mis põhineb kaheukselistel luukpäramudelitel ning mida toodeti 507 eksemplari.

Kokku toodeti 4 671 586 Fiat 126-t, millest 3 318 674 autot valmis Poolas (1 152 325 Bielsko-Białas ja 2 166 349 Tychys) ja 1 352 912 Itaalias. Aastatel 1975–1992 eksporditi Poolast 897 316 Fiat 126p-d.

Fiat 126-t tuntakse kui sõidukit, mis muutis Poola ühiskonnas autode kasutamise populaarseks. Tegu oli odavaima Poola turul saada oleva autoga ning selle ehitus polnud keerukas ja võimaldas omanikel autot iseseisvalt remontida. Siiski kritiseerisid kasutajad seda kehva jõudluse, madala pidurdustõhususe ja ruumipuuduse tõttu. Fiat 126 oli aastaid Poolas üks populaarsemaid automudeleid ning sellel oli palju hüüdnimesid, millest Maluch sai 1997. aastal ka mudeli ametlikuks nimeks.

1991. aastal toodi turule Cinquecento, mis pidi olema mudeli järeltulija, kuid Cinquecentot toodeti 1998. aastani, samas kui Fiat 126-t toodeti 2000. aastani.

## Mudeli ajalugu

Fiat 126 oli Fiat 500 Nuova mudeli (mida toodeti aastast 1957 ja mis oli populaarne ka Itaalias) järeltulija. Töö 500 Nuova mudeliuuenduse kallal algas 1968. aastal. Fiat 126 oli uudse disainiga. Selle kahesilindrilise, õhkjahutusega ja auto tagaossa paigaldatud mootori töömahtu suurendati 594 cm³-ni, mille käigus auto võimsus tõusis 23 hj-ni. Teljevahe (1840 mm) jäi samaks. Fiat 126-l oli nurgelisem kere, selle aerodünaamiline takistustegur oli 0,47. Auto mahutas kokku nelja inimest – kahte täiskasvanut ja kahte last. Edasiarenduste hulka kuulusid muuhulgas ka uuenenud pidurisüsteem, neljakäigulises käigukastis käikude II–IV sünkroniseerimine (varasemal mudelil käike ei sünkroniseeritud) ning uue ehitusega roolisammas ja kütusepaagi viimine auto tagaossa.

1960. aastate lõpus hakkas Poola valitsus otsima võimalust, et toota litsentsi alusel mõnda rahvaautot ning käis välja oma mudelieelistused ja tingimused, mille kohaselt poolakad eelistasid tasuda autotootmislitsentsi eest enda tehases toodetud uute valmis autode või autovaruosadega. Fiat, kellega oli juba alates 1970. aasta juulist peetud läbirääkimisi, nõustus selliste tingimustega. Fiat pakkus tootmiseks välja kaks mudelit: esiveolise mudeli 127 ja mudeli 126, poolakad hindasid teist varianti majanduslikult mõistlikumaks. Lisaks Fiatile pidas Poola valitsus läbirääkimisi muuhulgas ka järgmiste autotootjatega järgmiste automudelite tootmise asjus: Toyota (mudel Corolla), Citroën (mudel Dyane), Renault (mudelid 4 ja 5), Volkswagen (mudelid Beetle, Golf, NSU Prinz ja 1000 mudelid) ja Ford. Poola ettevõte Pol-Mot sõlmis Fiatiga 29. oktoobril 1971 tehnilise ja litsentsikoostöö lepingu mudeli Fiat 126 valmistamise osas. Leping nägi ette litsentsi tagasimaksmist 820 000 toodetud jõuülekande ja 50 000 Fiati sõiduauto näol. 1. jaanuaril 1972 moodustati Bielsko-Biała mehaanikatehasest Wytwórni Sprzętu Mechanicznego autotehas Fabryka Samochodów Małolitrażowych (FSM).

### 600 (1972–1977)

Esimesed sada Fiat 126 autot toodeti Itaalias Cassinos asuvas Fiati tehases 1972. aasta septembris. Järgmisel kuul esitleti seda Torino autonäitusel ja 9. novembril Varssavis Defiladi väljakul. 1972. aasta Poola aasta populaarseima auto küsitlusel saavutas Fiat 126 kuuenda koha. Kuni 1975. aastani toodeti Fiat 126-ga paralleelselt ka vanemat mudelit Fiat 500 Nuova  (universaalkerega versiooni Fiat 500 Giardiniera toodeti kuni 1977. aastani).

Esimene Fiat 126, mis oli kokku pandud Itaalias toodetud detailidest, ehitati FSM-is 6. juunil 1973. Tootmine algas ametlikult sama aasta 22. juulil. Esimene Polski Fiat 126p jõudis Poola turule 1973. aasta suvel. 

Sõiduki hind ametlike edasimüüjate juures jäi alla 110 000 zloti. Keskmine palk Poolas kõikus toona 3000 ja 4000 zloti vahel, ametlik miinimumpalk oli 1000 zlotti ja alates 1974. aastast 1200 zlotti. Osa toodetud autodest eksporditi ja eksemplari hinnaks kujunes 1100 USA dollarit.

1974. aasta oktoobris alustas FSM osade toodetud mootorite eksporti Itaaliasse, et täita oma litsentsitingimusi. 18. septembril 1975 asus tööle teine FSM-i tehas asukohaga Tychys, selle tehase aastane tootmisvõimsus oli 200 000 autot.

Alates 1975. aastast toodeti Fiat 126-t mõningate Poola oludele vastavamaks kohendatud tehniliste täiendustega, näiteks auto esivedrustus tehti varasemast jäigemaks.

1976. aastal oli Fiat 126 hind Lääne-Saksamaa turul 5890 marka. Ajakirja Auto Motor und Sport andmetel oli tegu Euroopa odavaima väikeautoga.

### 650 (1977–1984)
Esimene suurem mudeliuuendus tehti 1977. aastal ja moderniseeritud autot esitleti juunis 1977 Poznańi rahvusvahelisel messil. 

Väliselt eristas mudeliuuendust vanast mudelist muudetud mootoriruumi kate, millel puudusid neli pilu mõlemal küljel ja mille numbrimärgi ümber paiknev ala oli uue disainiga. Uuendatud Fiati piduritrumlid olid varasemast suuremad ja võimaldasid muuhulgas kasutusele võtta uudse disainiga mustade dekoratiivsete katetega veljed (vanu kumeraid velgi koos vana pidurisüsteemiga paigaldati autodele paralleelselt uutega kuni 1983. aastani). Mootori töömahtu suurendati 652 cm³-ni (suurendades silindrite läbimõõtu 73,5 mm-lt 77 mm-le) ja auto võimsus tõusis 1 hj võrra; täiustatud mootori nimeks sai 126A1, et eristada seda eelkäijast, mis kandis nime 126A. Viimane jäi tootmisse (seda imporditi peamiselt mõningatele eksporditurgudele) kuni 1985. aastani. Valitud autoversioone hakati tootma täiustatud ja tugevdatud pidurisüsteemiga, mis pärines Fiat 128-lt (kuni 1983. aastani kasutati paralleelselt uutega ka vanemat tüüpi pidurimehhanisme) ning 500 W generaatori 230 W alalisvoolugeneraatori asemel.

1979. aasta maiks (kaks aastat enne tähtaega) oli FSM täitnud oma lepingus ette nähtud tagasimaksekohustused Fiati ees. Sama aasta 8. juunil sõlmisid Pol-Mot ja Fiat uue 10-aastase lepingu auto Fiat 126 müügi ja moderniseerimise osas, mille kohaselt FSM sai selle mudeli ainuõiguslikuks Itaaliasse tarnijaks. Mudeli 126 tootmine Itaalias lõpetati 1980. aastal, pärast seda, kui autot oli seal toodetud kokku 1 352 912 ühikut. Lääne-Euroopas ei saanud 126 sama populaarseks kui eelkäija 500, kuna oli endiselt tagamootoriga ja vahepeal oli turule tulnud palju praktilisemaid ja parema juhitavusega eesmootori ja esiveoga väikeautosid. Itaalias hakati 126 asemel tootma Fiat Pandat.

15. oktoobril 1981 toodeti FSM-i Tychy tehases miljones Polski Fiat 126p.

1982. aasta novembris hakati tootma mootori 650 modifitseeritud versiooni: jõuallikas varustati uut tüüpi karburaatori (Weber 28IMB10/250) ja summutitega. Need muudatused vähendasid kütusekulu 7% võrra. 1983. aasta juunis täiendati mootorit veelgi uue nukkvõlli, veidi muudetud mootoriploki ja süüteseadmega. Need muudatused vähendasid kütusekulu võrreldes algse versiooniga 12% võrra. Uuendatud mootor sai nimeks 126A1.076/E, sellise mootoriga varustatud autod kandsid nimetust 650E.

Poola turule jõudis ka väike arv Hiina turu jaoks toodetud autosid, mille mootor 650 oli ette nähtud töötamaks 78-se oktaanarvuga bensiiniga ning mille võimsus oli 21,7 hj (16 kW) ja mis oli varustatud 28IMB15/300 karburaatoriga, ning kandsid nimetust 126A1.072. Nende autode tippkiirus oli vaid 102 km/h, ametlik kütusekulu 70 km/h sõites umbes 5,1 l/ 100 km, 90 km/h sõites umbes 6,4 l/ 100 km ja linnaliikluses umbes 8,7 l/ 100km.


FSMPF126p-SŁ.jpg|Polski Fiat 126p 650E eest
FSM2PF126-SŁ.jpg|Polski Fiat 126p 650E tagant
Polski_Fiat_126p_650E_(1984)_-_dashboard.JPG|Polski Fiat 126p armatuurlaud
Polski_Fiat_126p_650E_(1984)_-_engine_bay.JPG|Polski Fiat 126p mootor


#### Autode varustustasemed
Polski Fiat 126p 650-t oli võimalik osta nelja varustustasemega:

* Standardvarustustase hõlmas uuendatud armatuurlauda ja raadio paigaldamise valmidust ja lisaruumi uuemat tüüpi turvavööde ja esirataste porikaitsete paigaldamiseks.
* Special (S) varustustasemes leidusid lisaks standardvarustusele ka tumendatud (rohelise) ülaservaga tuuleklaas, tagaklaasisoojendi, reguleeritavad esiistmed, mitme režiimiga kojamehed, roolilukk ja uuemat tüüpi summuti, mis hiljem võeti kasutusele kõigis varustusversioonides.
* Lux (L) varustustase hõlmas lisaks Special-versioonis leiduvale ka teise disainiga velgi, kaitseraua plastikkatteid, reguleeritavaid tagaaknaid, ohutulesid, täiustatud pidurisüsteemi, generaatorit, madala pidurivedeliku taseme ja käsipiduri sisselülitamise näidikud, teistsuguse disainiga esiistmed ja uuest materjalist istmepolstreid, uuemat tüüpi turvavöösid ja avatud pakiruumikaane fikseerimisvõimalust;
* Komfort (K) varustustasemes, mis oli kõige rikkalikum, leidusid lisaks eelnevale ka P-4 plastist põrkeraud (mis pikendas kere 3129 mm-ni), kummist kaitseribad auto külgedel, juhipoolne tahavaatepeegel, panipaik armatuurlaua all ja pehme polüuretaanist roolikate.
Aastatel 1978–1993 toodeti ka Fiat 126 puuetega inimestele mõeldud eriversiooni 650I (I – poola keeles *Inwalidzki*). Auto oli varustatud muuhulgas mitmeotstarbelise käsijuhtimisseadmega, juhi ukse kohal oleva käepidemega, ratastooli kinnitamiseks mõeldud turvavööga, elektrilise tuuleklaasi pesuriga ja tagaakna soojendusega.

### FL (1984–1994)

1983. aastal sõlmitud litsentsilepingu lisa alusel asus FSM koostöös Fiatiga taaskord Polski Fiat 126p-d moderniseerima. Mudeliuuendused olid vajalikud, kuna Euroopa turgudel oli huvi auto vastu kahanemas ja ühtlasi sooviti seda kohandada vastavaks Lääne-Euroopas kehtestatud uute autode ühetaolisusnormidega (nt tuli disainis vähendada teravaid servi).

Ümberkujundatud auto, mis kandis nimetust FL (lühend sõnast *facelift*), läks tootmisse 1984. aasta detsembris. Autod said endale uued plastist kaitserauad, mis sobisid paremini kokku kere kujuga; tagumisele kaitserauale paigaldati tagurdustuled ja udutuled; autode varustusse lisandusid ümarad, kokkuklapitavad välispeeglid. Autod sai uue välimusega ja ehitusega armatuurlaua, millel näidikud ja lülitid asetsesid mõlemal pool rooli kohtades, kus nende käsitsemine ei nõudnud käte eemaldamist roolilt. Armatuurlaua keskele paigutati keskkonsool, kus oli ruumi raadio, sigaretisüütaja ja tuhatopsi jaoks. Kaassõitjapoolsesse armatuurlaua ossa paigutati panipaik väikeste esemete jaoks ja seal oli nüüd ka koht kõlari paigaldamiseks. Tagumise istme seljatuge oli nüüdsest võimalik ümber klappida, samuti muudeti salongipolstrite kujundust ning uksekäepidemete ja aknakäepideme kuju. Süütesüsteemi moderniseeriti, autod said uuemat tüüpi starterid. 

Umbes 1988. aastani toodeti FL-versiooni kõrval ka nn üleminekuautosid, millel olid mudeli vanemate põlvkondade elemendid (sh metallist kaitserauad (mida enam ei paigaldatud alates 1985. aastast), vana armatuurlaud, vana generaator ja vanemat tüüpi starter), kuna tehastes leidus veel rohkelt varasematele mudelitele mõeldud detaile.

30. mail 1987 valmis Bielsko-Biała FSM-i tehases kahemiljonendas Polski Fiat 126p.

1990. aastal tehti auto ehituses veel muudatusi, mis puudutasid peamiselt mootorit. 

Alates 1992. aasta juulist viidi kõigisse mootoritesse sisse muudatused, mille kohaselt need pidid hakkama töötama pliivaba 95 oktaanarvuga bensiiniga (sellised mootorid olid olnud kasutusel auto Austraaliasse eksporditavatel eksemplaridel juba alates 1988. aasta augustist). Nende muudatustega jõuallikas sai nimeks Type 126A1.076/8.

28. mail 1992 sõlmisid Poola ametiasutused Fiatiga FSM-i müügi ja Fiat Auto Polandi asutamise lepingu ning Itaalia kontsern sai üle 90% FSM-i aktsiate omanikuks. Fiat sai tehase omanikuks sama aasta 16. oktoobril.

20. juulil 1993 toodeti kolmemiljonendas Polski Fiat 126p.

1993. aastal ulatus uue auto hind hüperinflatsioonilistes tingimustes 61-69 miljoni Poola zlotini, keskmine kuupalk oli sel ajal umbes 4 miljonit zlotti.

### EL/ELX (1994–2000)
1991. aasta juunis alustati Tychy FSMi tehases Fiat 126 järeltulija Fiat Cinquecento tootmist.https://web.archive.org/web/20170423154759/http://admoto.pl/pub/art.asp?g=GS&n=0314&f=314-14.xml Fiat 126-t toodeti edasi ainult Bielsko-Biała tehases. Samas lükkus Cinquecento valmimine pidevalt edasi, kuna nõudlus Fiat 126 järele püsis jätkuvalt kõrge; Fiat 126 järgnevates mudeliuuendustes kasutati aga algselt Cinquecentole mõeldud komponente.

Fiat 126 järgmise mudeliuuendusversiooni tootmine (auto ei kandnud enam ametlikku nime Polski Fiat 126p) algas 5. septembril 1994 ning kümme päeva hiljem esitleti autot Varssavis. Muudatused hõlmasid kere, interjööri ja süütesüsteemi, nt kasutati autol kitsamaid kaitseliistusid, Cinquecentost pärit peegleid ja H4 tüüpi halogeenlampe. 

Uute keskkonnanõuete tõttu kasutati Fiat 126-l vesialuselisi värve, mida kasutati ka Cinquecentol, ning mis vähendasid kere korrosioonikindlust (erinevalt Cinquecentost ei olnud Fiat 126 kere galvaniseeritud). Interjööris muudeti näidikud ja armatuurlaua katet ning kasutati Cinquecentolt pärit käigukangi ja roolikatet. Autol kasutati elektroonilist Nanoplex-süütesüsteemi, mis pärines Cinquecento 700-lt. Tootja sõnul vähendas see keskmist kütusekulu 0,5 liitri võrra 100 km kohta. Moderniseeritud auto nimeks sai 126 EL (lühend poolakeelsest sõnast *elektroniczny* ('elektrooniline') ja seda nimetati kõnekeeles ka *elegant* ('elegantne') mudeliversiooniks).

Täiustatud varustusega versioon sai lisatähise SX; sõiduki lisavarustusse kuulusid muu hulgas porikaitsmed, dekoratiivsed rattapoldid, parempoolne välispeegel, soojendusega tagumine aken, reguleeritavad tagumised külgaknad, ventilaator ja kokkuklapitavad istmed. ELi-nimelise mudeli mootor kandis nimetust 126A1.076/9.

Edasised mudeliuuendused said teoks 1996. aasta detsembris pärast heitenormide karmistamist. Uus mudel, mis kandis nimetust 126 ELX, sai uue katalüsaatori, karburaatori (FOS 28S1A1/300) ning sellesse ehitati mehhanismid kütusevarustuse katkestamiseks õnnetusjuhtumi ja mootoripidurduse korral. Selliselt muudetud auto vastas Euro 1 standardile. ELX-mudeli mootor kandis tähist 126A1.076/K. Jaanuaris 1997 võeti ametliku mudelinimena kasutusele nimi Maluch. Viimase, 1998. aasta sügisel läbi viidud mudeliuuenduse tulemusena võeti kasutusele tagaistmete peatoed (autot nimetati nüüd Maluch Town).

1996. aastal oli Fiat 126 standardversiooni hind 11 920 zlotti ja SX-versiooni hind 13 070 zlotti ning Fiat 126 oli odavaim uus auto Poola turul. Samal aastal oli see ka Poola enimmüüdud auto, autot müüdi kokku 55 000 eksemplari. Järgnenud aastate müüginumbrid olid järgmised: 1997 – 48 437 (läbimüügilt kolmas auto Poolas), 1998 – 36 230 (läbimüügilt kolmas auto Poolas), 1999 – 30 609 (läbimüügilt viies auto Poolas), 2000 – 13 534 eksemplari (läbimüügilt üheksas auto Poolas).

Maluchi tootmine lõpetati tehase keretootmisseadmete liigse kulumise tõttu (uue varustuse ostmine osutus vähenenud huvi tõttu auto vastu kahjumlikuks) 22. septembril 2000, kaks aastat pärast Cinquecento tootmise lõppu. Viimased 1000 toodetud Maluchi (500 punast ja 500 kollast autot) kuulusid Happy End seeriasse. Viimane toodetud auto sai eksponaadis Oława linna Wena nimelises automuuseumis, üks kasutamata kollast Happy Endi eksemplar numbriga 0979 on huvilistele leitav ka Krakówi linnamuuseumis. Kokku toodeti 4 671 586 Fiat 126-t, millest 3 318 674 toodeti Poolas (1 152 325 Bielsko-Biała tehases ja 2 166 349 Tychy tehases).

## Mõningad mudeli eriversioonid

Fiat_126p_Cabrio_during_„XXX_lat_motoryzacji_PRL”_exhibition_at_Bonarka_City_Center_in_Kraków_2.JPG|Polski Fiat 126p Cabrio eestvaates
Fiat_126p_Cabrio_during_„XXX_lat_motoryzacji_PRL”_exhibition_at_Bonarka_City_Center_in_Kraków.JPG|Polski Fiat 126p Cabrio tagantvaates
Fiat_126_Cabrio_at_Muzeum_Inżynierii_Miejskiej_in_Kraków_(5).JPG|Polski Fiat 126p Cabrio pealetõmmatud katusega
Fiat_126p_Cabrio_during_„XXX_lat_motoryzacji_PRL”_exhibition_at_Bonarka_City_Center_in_Kraków_3.JPG|Polski Fiat 126p Cabrio armatuurlaud
Fiat_126p_Bombel,_MTT_Poznan_1974.06.jpg|Kullerauto Polski Fiat 126p Bombel 1974. aastal
Muzeum_Inżynierii_Miejskiej_(4).JPG|Polski Fiat 126p universaalkerega versioon muuseumis
LPT_(1).jpg|Polski Fiat 126p sõjaväe transpordisõiduki (LPT) prototüüp
Wszedolaz_(1).jpg|Polski Fiat 126p kerele rajatud keerulistel maastikel tehtavateks elektritöödeks mõeldud roomikmasin


## Autode tootmismahud Poola tehastes (v.a BIS versioon)

## Eksport

Aastatel 1975–1992 eksporditi kokku 897 316 Polski Fiat 126p-d. Autot eksporditi muuhulgas Itaaliasse, Jugoslaaviasse, Lääne-Saksamaale, Ungarisse, Prantsusmaale, Hiinasse (aastatel 1985–1989 saadeti Hiinasse üle 23 000 auto, Wenzhous kasutati Polski Fiat 126p-sid taksodena), Suurbritanniasse, Tšehhoslovakkiasse, Belgiasse, Hollandisse, Bulgaariasse, Šveitsi, Kreekasse, Austriasse, Taani, Tšiilisse, Uus-Meremaale, Austraaliasse (**FSM Niki** nime all aastatel 1989–1991) ning Küprosele ja Kuubale. Autode proovipartiisid saadeti ka Aafrikasse (Zaire, Kamerun, Gabon) ja Bangladeshi.


Cuba,_Havana,_FIAT_126p_Polski.jpg|Polski Fiat 126p Havanna linnatänaval (2014)
1989_FSM_Niki_(with_Fiat_badges)_(18612660560).jpg|FSM Niki Austraalias
Polski_Fiat_126p_or_Zastava_126_PGL_in_Macedonia.jpg|Polski Fiat 126p või Zastava 126 PGL Makedoonias
Polski_Fiat_650_E_Limited_Edition_-_Flickr_-_Joost_J._Bakker_IJmuiden.jpg|Polski Fiat 126p Hollandis

## Fiat 126 hüüdnimed riigiti

* Poolas – "Maluch" (*pisipõnn*) või "Mały Fiat" (*väike Fiat*) või "Kaszlak" (*köhija*) spetsiifilise mootori töötamise heli põhjal
* Albaanias – "Kikirez"
* Horvaatias ja Serbias – "Peglica" (sõna raud deminutiivne vorm ehk *rauake*)
* Sloveenias – "bolha" (*kirp*), "Pici-poki" (vabatõlkes *aeglane ja vali*)
* Ungaris – "kispolszki" (*väike poolakas*) või "egérkamion" (tähendab *hiirele sobilikku veoautot*)
* Saksamaal, Iirimaal (ja vähemal määral ka Ühendkuningriigis) – "Bambino" (itaaliakeelne sõna, mis tähendab *last*).
* Kuubal – "Polaquito"
* Tšiilis – "Bototo"

## Maluch popkultuuris

* Aastatel 1974–1977 toodetud poola telesarja "Czterdziestolatek" peategelane sõidab Fiat 126p-ga.
* 1976. aastal kirjutas Jan Krzysztof Kelus laulu "Fiat 126p", milles autor kirjeldas oma esimese auto omamisega kaasnevaid rõõme ja muresid. Sama laulu esitas ka Jakub Sienkiewicz oma albumis "Od morza do morza" (1994).
* Ansambel Big Cyc salvestas loo "Mały Fiat", mille refrääniks oli sõnum "Mały Fiat przetrwa jeszcze tysiąc lat" (eesti keeles 'pisike Fiat kestab veel tuhat aastat'), mis on leitav albumist "Świat według Kiepskich" (2000).
* Szarlota Paweli koomiksis "Kubuś Piekielny" saab Piekielnyde pere juhuslikult kolme uue Polski Fiat 126p omanikuks, mis aitab neil teenida Poola Rahvavabariigis ennekuulmatult suurt palka.
* Briti bändi Kasabian liikmed sõidavad oma 2011. aasta loo "Re-Wired" muusikavideos Fiat 126-ga.
* Serbia räppar Smoke Mardeljano räpib oma 2019. aasta loo "Definicija MC-ja" muusikavideos kollase Fiat 126p najale nõjatudes. Nähtavate kirjade puudumise tõttu pole võimalik kindlaks teha, kas tegu on Polski Fiat 126p-ga või Zastawa 126 PGL-iga. Filmitud eksemplari Poola päritolule viitab selle kõrvutamine sama erkkollase värvitooniga Niewiadów N126 haagissuvilaga.
* Kuuba vanim autoklubi Amigos del Motor valis Polski Fiat 126 oma 2016. aasta autoks.
* Poola autoentusiast ja reisihuviline Arkady P. Fiedler sõitis Fiat 126-ga täies pikkuses läbi Aafrika, Aasia ja Lõuna-Ameerika mandrite ning avaldas oma seiklustest YouTube'i seriaalid. 

## Viited